[image: ]

Årsmøteuttalelse: Midlertidig byggestopp i bynaturparken for tiltak med vesentlige konsekvenser for natur og miljø 
Gjeldende til arbeidet med bynaturkonseptet, inkludert dialog om mulig lovfesting, er ferdigstilt av Byrådsavdeling for byutvikling.
Forslag til uttalelse fra årsmøtet 2026
Forslagsstiller/dato: Styret / 03.03.2026
[Ikke behandlet på årsmøtet pga. tidsmangel, men det ga styret fullmakt til å følge opp saken som det finner riktig.]  
Kampen mot bit-for-bit-nedbygging av bynaturparken på Lade pågår fortsatt. Noen saker får stor oppmerksomhet, andre behandles mer i det stille, ofte fordi tiltakshaver er kommunen eller staten. Aktuelle eksempler er bofellesskap/krisesenter og Sikkerhetsbygget (del 2) på Østmarka, Karisvingen 2 (Eplehagen), Lade allé 84 (Frelsesarme-tomta) og den maritime skole på Ladehammeren.
Manglende helhetlig planlegging vises gjennom tap av naturområder tilsvarende mange fotballbaner for «DPS» og Sikkerhetsbygget, samt utbygging av kommunale naturtomter i Djupvika til boligpalasser. Samtidig gir kommunens kjøp av «hytta i Djupvika», begrunnet med allmennhetens interesser, håp om vilje/forståelse til å stanse videre nedbygging.
Uttalelse fra årsmøtet
Vi mener:
1. En bynaturpark skal bygge på gjenbruk, naturrestaurering og tilbakekjøp/erverv av arealer.
2. Hensynssone bynaturpark i ny KPA er et viktig steg mot varig vern og må praktiseres strengere enn tidligere planer. Saker som tidligere er avvist av Statsforvalteren på grunn av planstrid, kan ikke fremmes på nytt med hjemmel i ny KPA.
3. Offentlige institusjoner eller andre tiltak med vesentlige negative konsekvenser kan ikke tillates i bynaturparken, selv om arealformålet formelt åpner for det.
4. Innbyggerinitiativet «Bevar Lade! Umiddelbar stopp all utbygging nord for Lade allé!»
og Lademanifestets «hovedsetning»: «Stopp all planlagt utbygging på nordsiden av Lade allé» burde vært lagt til grunn for forvaltningen av bynaturparkområdet da de ble fremmet.

Årsmøtet mener vedtaket om Norges første bynaturpark må følges opp med en midlertidig byggestopp (plan-, bygge-, og deleforbud) for tiltak med vesentlige konsekvenser for natur og miljø. Forbudet må gjelde til arbeidet med bynaturkonseptet, inkludert dialog om mulig lovfesting, er ferdigstilt av Byrådsavdeling for byutvikling.
Merknad
Tidligere forslag om byggestopp er avvist fordi:
a) Forbudet ble ansett for vidtrekkende. Dette kan løses ved å avgrense det til tiltak med vesentlige konsekvenser for natur og miljø.
b) Det må pågå arbeid med permanent avklaring av arealbruken. Dette kravet er oppfylt gjennom pågående arbeid med helhetlig plan for bynaturparken.
Vi mener et forslag utformet som angitt over vil kunne vedtas lovlig og være i tråd med den politiske plattformens forutsetninger for bynaturparken, og allmenhetens forventninger til forvaltning av området.   

